
	[bookmark: nev]VICZIÁN DÁNIEL
daniel.viczian@gmail.com

Középiskolai hallgató
Szegedi Radnóti Miklós Kísérleti Gimnázium

	
[bookmark: _GoBack]






Témavezetők:
	Dr. Szilágyi István
egyetemi docens, SZTE TTIK

	Nizar Alsharif
doktorandusz hallgató, SZTE TTIK




Több komponensű nanokompozitok előállítása és antioxidáns hatásuk vizsgálata kolloid rendszerekben

Kulcsszavak: nanozyme; heteroaggregáció; oxidatív stressz; polielektrolit; fényszórás
A reaktív oxigén származékok (ROS) elleni leghatékonyabb védekező rendszer az antioxidáns enzimek „hálózata”, amelyek kaszkádreakciókban bontják le a ROS molekulákat vízre és molekuláris oxigénre. Ennélfogva rendkívül fontos szerepet töltenek be például a magas ROS koncentrációhoz köthető betegségek kialakulásának megelőzésében, illetve ezek antioxidáns terápiájában. A természetes enzimek igen érzékenyek környezetük változásaira, így felmerült az igény stabilabb szervetlen nanorészecskékkel, úgynevezett „nanozyme”-okkal, való helyettesítésükre, amelyek hasonló működéssel bírnak, kevésbé érzékenyek, és fenntartható előállításuk megoldott. Munkám során kataláz (CAT) és szuperoxid dizmutáz (SOD) enzimeket utánzó MnO2 nanorészecskéken alapuló antioxidáns nanokompozitok kifejlesztésében vettem részt. A kísérleti körülmények (pH, ionerősség és részecskekoncentráció) optimalizálása után a MnO2 részecskék felületét poli-diallildimetil-ammónium-klorid (PDADMAC) polielektrolittal módosítottuk. Az így kapott PMn rendszert sikeresen immobilizáltuk negatív töltésű szulfát funkciós csoportokat tartalmazó latex részecskéken. Az előállított kompozit jelentős szerkezeti- és kolloidstabilitását, illetve enzimatikus aktivitását igazoltuk. A kutatások későbbi szakaszában PDADMAC-kal funkcionalizált CeO2 (PCe) és MnO2 nanozyme részecskék heteroaggregációjával olyan összetett anyagokat állítottunk elő PCe-MnO2 és CeO2-PMn összetételben, amelyek nagy hatékonyságú antioxidánsként alkalmazhatóak. Fontos eredmény, hogy a fenti nanokompozitok stabilis kolloid rendszert alkottak, ennek hiánya gyakran gátolja meg a hasonló nanozyme anyagok gyakorlati alkalmazását. Továbbá mindkét rendszer jelentős mértékű CAT és SOD aktivitást mutatott. Eredményeink arra utalnak, hogy a tanulmányozott nanokompozitok olyan körülmények között is működőképesek lehetnek, amelyek a természetes enzimek aktivitásának elvesztéséhez vezetnek. Ezáltal orvosbiológiai és/vagy ipari alkalmazásukra esély mutatkozik. A pályamunkámban bemutatott eredmények mindegyike a sajátom, beleértve a kísérletek elvégzését, illetve a kapott adatok összegyűjtését és kiértékelését is.



